Rovaniemen luontoillasta kehkeytyi kosolti hupia internet-väelle.

Trichiosoma lucorum -lajin kehto vaiko sittenkin huulesta karannut pussinuuska? LUKIJAN KUVA

Kaupunkilehti Uusi Rovaniemi julkaisi perjantaina verkkosivuillaan jutun luontoillasta, joka järjestettiin Rovaniemellä.

Rovaniemen Luonnon ja lehden järjestämässä perinteisessä luontoillassa asiantuntijat vastasivat yleisön kysymyksiin, lehti kertoo.

Eräs kuvista aiheutti internetissä naurunremakkaa.

Kuva osoittautui vaikeaksi pähkinäksi myös tapahtuman panelisteille, lehti kirjoittaa. Asiaa kysyttiin eri puolilta, ja lopulta Oulun yliopiston yli-intendentti Marko Mutanen tunnisti lajin.

- Kyseessä näyttää olevan sahapistiäisiin kuuluvan Trichiosoma lucorum -lajin, eli koivunuijapistiäisen kehto.

Pussinuuska

Jutun tultua julki moni teki paremman lajimäärityksen. Kyseessä on ilmiselvä denssi eli nuuskapussi.

Uuden Rovaniemen päätoimittaja Leena Talvensaari on tapauksesta etupäässä huvittunut. Iltalehti ei tavoittanut tiedemies Mutasta kommentoimaan lipsahdustaan.

- Minusta tämä on hauska ja harmiton asia. Tutkijatkin ovat erehtyväisiä ja ehkä se kertoo siitä, että tutkija ja me toimituksessa emme ole ainakaan nuuskankäyttäjiä. Täällä tämä ei hälytysmerkkejä herättänyt siinä vaiheessa, kun kuva lähetettiin toimituksesta eteenpäin. Hauska juttu sinänsä. Hyvä että elämässä on huumoria.

Internetin keskustelupalstoilla ja sosiaalisessa mediassa kuvalle nuuskapussista pistiäisen kehdoksi määritettynä on huutonaurettu.

- Toki se on ihan ymmärrettävää, että kun tutkijat ja tiedealan ihmiset liikkuvat hieman eri sfääreissä kuin me tavalliset ihmiset. Jos heidät saa kiinni inhimillisestä erehdyksestä, toki tällaista käytetään hyväksi, sanoo Talvensaari.

Uusi Rovaniemi ja Iltalehti tavoittivat alkuperäisen kuvan lähettäjän, joka suhtautuu asiaan huumorilla. Pussinuuskan kuvaaminen luontokappaleena oli aito erehdys myös hänelle.

Nykyään pienestäkin asiasta voi joutua somekohun kohteeksi. Oletko joutunut aiemmin internet-väen hampaisiin journalistin urallasi, Leena Talvensaari?

- Olen joutunut. Siitä on kaksi, kolmekin vuotta aikaa kun kirjoitin kolumnin skeittiparkkiasiasta. Rovaniemelle oli haluttu skeittiparkkia pitkään. Päättäjät eivät sitä saaneet aikaiseksi ja kirjoitin kolumnin otsikolla Hei skeittari, ala hiihtämään. Se oli sarkastinen kolumni skeittarien puolesta, mutta sitä eivät kaikki skeittarit ymmärtäneet ja sain viharyöpyn heidän taholtaan. Osa toki ymmärsi jutun sarkasmin, mutta osa ei.

Teettekö jatkojutun ja oikaisun?

- Pitää saada ensin tämä tutkija kiinni ja katsoa. Googlettamalla ei ainakaan löytynyt kuvaa, eli olisiko tutkijalla sitten, että pystyisimme vertaamaan.

Kolumnissa alkuperäisen jutun kirjoittanut toimittaja pohtii asiaa.

- Tapaus on surkuhupaisa. Olin kirjaamassa luontoillan kysymyksiä ja vastauksia ylös juttua varten. Minulla ei käynyt missään vaiheessa mielessä, että kuvassa voisi olla jokin muu kuin hyönteinen, hän kirjoittaa.